Програма на БКИ – Прага за месец март 2013

ИВАН НИНОВ . Самостоятелна изложба графика . Продължава до 10 .03.2013 
Място: Галерията на БКИ – Прага, ул. „Климентска“ 6, Прага 1

Повече от 40 г. Иван Нинов се откроява като самотна, но забележителна фигура в българската графика. Той поставя в центъра на графичния лист образа – знак – предмет или абстрактната форма. Създава графика, която се помни и разпознава безпогрешно. Поради стила му. Стилът на един мълчалив и талантлив човек, който изрича това, което трябва да каже чрез черното и бялото върху графичния лист.

4.3.2013, 14.00 часа

Българският културен институт и българското средно общообразователно училище        „Д-р Петър Берон“ ви канят на  тържествено честване на Националния празник на България 3 март
Място: Галерията на БКИ – Прага, ул. „Климентска“ 6, Прага 1

4 - 10.3.2013

EAST DOC PLATFORM 2013
Място: Дворецът „Арха“, ул. „На Поржичи“ 26, Прага 1
Второто издание на East Doc Platform (EDP) – най-сериозната изява на документалното кино в Средна и Източна Европа, ще бъде представена от Института по документално кино в Прага. Проявата събира повече от 120 източноевропейски режисьори и продуценти, които търсят финансова подкрепа, помощ в дистрибуцията и драматургични решения, с повече от 70 представители на ключови представители на световни телевизии, с дистрибутори и търговски представители на филми от Средна и Източна Европа, с организатори на фестивали.
БЪЛГАРСКО УЧАСТИЕ

Продуцентката Ана Алексиева и режисьорите Борис Мисирков и Георги Богданов, а така също и Agitprop Ltd., с филмите „Revelation Point“  и „The Cars We Drove Into Capitalism“. 

Продуцентът и режисьорът Светослав Драганов и режисьорката Илина Перянова от „Cineaste Maudit Production Bulgaria, Izograph Ltd.“ с филмите „Кучета на улицата“, „City of Dreams“, „The Children of Drujba“, както и филма „Самодейци“, участвал на Фестивала на българското кино в Прага 2013г.
12.3.2013, 18.00 часа 
ОТКРИВАНЕ  ИЗЛОЖБА ГРАФИКИ „БОГОМИЛИТЕ” на ВИОЛЕТА ГРИВИШКА -ТАНЕВА.

Място: Галерията на БКИ – Прага, ул. „Климентска“ 6, Прага 1
С темата за богомилството, възникването му през Х век в България и разпространението му в Европа, авторката се занимава още от 1968 година. По нейните думи „…идеите на богомилите не представляват само част от миналото на човешките общества. Те и днес занимават народите не само на Европа, но и на цялата планета. И днес те съграждат здрава земя под краката на човеците и набелязват нови хоризонти и небе над главите им. Това са земята и небето на нашата духовност.”

Изложбата ще продължи до 7.4.2013 г.

14.3.2013, 19.00 часа

„ДЖАЗБАЛК“. Концерт с балканска музика в джазови аранжименти 
Място: Галерията на БКИ – Прага, ул. „Климентска“ 6, Прага 1

“ДжазБалк“ е създадена през пролетта на 2012 г. в музикалното училище „Ярослав Йежек“ в Прага от Петра Котвова. Солистка е българката Танита Янкова, а вторият вокал е перкусионистът Михаил Пашаев от Азърбайджан. Групата изпълнява сравнително непозната музика за чешката сцена: традиционни народни песни от Босна и Херцеговина, България, Македония и други страни, а всички те имат своите модерни джазови аранжименти. Използват се неравноделни тактове, които предоставят все повече свободно пространство за експерименти. Групата показва пристрастието си към drum´n´bass, dubstep, както и към модерния джаз. Въпреки краткото си съществуване „ДжазБалк“ участва на няколко фестивала: Mladí ladí jazz, Refufest в Прага на Стрешелецкия остров, както и на FreezeFest. Два пъти младите изпълнители се изявяват на Cross Club в рамките на Total balkan party, както и с участията си в JazzTime, Café v lese, Rybanaruby и други.
Танита Янкова (България) – вокал, Михаил Пашаев (Азърбайджан) - вокал, перкусия, Милош Клапще – контрабас, Ян Халупа – ударни, Петра Котвова – пиано, електрическо пиано, гост-музикант Войта Нейедли – виолончело.
22.3.2013, 14.00 часа
ОТКРИВАНЕ НА ИЗЛОЖБА СЪВРЕМЕННИ ИКОНИ НА ЮСТИНИЯН ТИЛОВ
В програмата на честванията на 1150 години от Великоморавската мисия на св. св. Кирил и Методий, подготвена от Българското посолство и Българския културен институт 
Място:  Архиепископският замък, град Кромнержиш
Изложбата съдържа трийсет и три икони, свързани със старозаветни и евангелически сюжети, както и изображения на светци, канонизирани в българското Средновековие, като например св. Кирил и Методий и св. Иван Рилски. Иконите представят част от най-популярните картини, сюжети, свети места и действащи лица от обредния календар на българите, а освен това илюстрират как се променя във времето изобразителния канон по българските земи.

БКИ-Прага участва в честванията на 1150 години от Великоморавската мисия на св. св. Кирил и Методий, които ще продължат до края на месец юни. Събитието е част от богатата програма, с която в Чехия се отбелязва културно-историческата значимост на славянската писменост и култура и делото на светите братя. 

Изложбата ще продължи до 25.05.2013г.

23.3.2013, 19.30 часа

ПРЕМИЕРА  НА СПЕКТАКЪЛА „ВТОРАТА СМЪРТ НА ЖАНА Д’ААРК“ НА СТЕФАН ЦАНЕВ
Място: Театърът в Хорни Почернице, ул. „Вотузска“ 379/11, Прага 9
Режисьор Светлана Лазарова, в ролите Вилма Цибулкова, Ладислав Мърквичка, Ладислав Лехки. Цена на билетите: 200, 230 и 260 крони. 

Народна легенда с елементи на трагикомедия, разказваща последните часове преди изгарянето на Жана д’Арк. Нуждаем ли се от героизъм в живота ни и каква цена плащаме за него? Жанета, актрисата-скиталка, революционерката, е поставена пред избора „да сведе глава и да живее, или да умре достойно“. Бог и Палачът полага всички усилия да превърнат Жанета в Жана д’Арк.

Цена на билетите: 200, 230 и 260 крони.
Повече информация на: http://www.divadlopocernice.cz/

26.3.2013, 19.30 часа

ВТОРА ПРЕМИЕРА НА СПЕКТАКЪЛА „ВТОРАТА СМЪРТ НА ЖАНА Д’ААРК“  НА СТЕФАН ЦАНЕВ

Място: Театърът в Хорни Почернице, ул. „Вотузска“ 379/11, Прага 9
Цена на билетите: 200, 230 и 260 крони.
Повече информация на: http://www.divadlopocernice.cz/

28.3.2013, 18.00 часа

КОРАБИТЕ СА ПЪЛНИ. Документален филм на режисьора Костадин Бонев.

70 години от спасяването на българските евреи. 
Място: Галерията на БКИ – Прага, „Климентска“ 6, Прага 1

„Корабите са пълни”, 2005 г., 63 мин., режисьор Костадин Бонев. Филмът е реконструкция на едно необичайно пътуване по суша и по вода. Пътуване, изпълнено с опасности за няколко хиляди деца, изтръгнати от смъртта. В периода 1938 – 44 година  хиляди еврейски деца на път към Палестина са преминали през територията на България, която в тези години е съюзник на Хитлерова Германия. „Корабите са пълни” разкрива една нова част от българската и европейската история без клишета и идеологеми.
С отбелязването на кръглата годишнина  от спасяването на българските евреи и почитта към жертвите на холокоста съвременната българска общественост се присъединява към световната съпротива срещу проявите на ксенофобия, антисемитизъм, религиозни и етнически предразсъдъци. 

Събитията, планирани от Българското посолство и Българския културен институт в Прага, са в контекста и на Европейската година на гражданите като пример за силата на гражданското общество.

